b'\n_START_ARTICLE_\nDoom (serija)\n_START_PARAGRAPH_\nDoom (dobesedno\xc2\xa0\xc2\xbbpoguba\xc2\xab, obi\xc4\x8dajno stilizirano kot DOOM) je serija prvoosebnih strelskih videoiger podjetja id Software. Skupni imenovalec vseh iger v seriji je igral\xc4\x8dev lik, neimenovani vesoljski marinec, ki se v slu\xc5\xbebi podjetja Union Aerospace Corporation (UAC) bori proti hordam demonov, ki v na\xc5\xa1 svet vdirajo iz pekla kot posledica spodletelega poskusa. Velik poudarek je na akciji, lik in zgodba pa sta postranskega pomena._NEWLINE_Prvi del serije, Doom (1993) velja za enega pionirskih naslovov \xc5\xbeanra prvoosebnih strelskih videoiger sploh, dosegel je tolik\xc5\xa1no prepoznavnost in vplivnost, da so vse podobne igre naslednjih sprva imenovali kar\xc2\xa0\xc2\xbbkloni Dooma\xc2\xab. Na osebne ra\xc4\x8dunalnike je uvedel elemente, kot so pravo 3-D okolje, ve\xc4\x8digralstvo prek omre\xc5\xbene povezave in mo\xc5\xbenost izdelovanja modifikacij. Po drugi strani je serija sporna zaradi izjemno nasilne in krvave vsebine, ki po mnenju nekaterih spodbuja nasilno vedenje igralcev v resni\xc4\x8dnem \xc5\xbeivljenju. Prodaja Dooma in naslednika, Doom II, v izvirni obliki je bila denimo do leta 2009 prepovedana v Nem\xc4\x8diji, zaradi \xc4\x8desar je razvijalec za nem\xc5\xa1ki trg izdal modificirane razli\xc4\x8dice s predruga\xc4\x8deno grafiko. Prva dva dela sta slovela po mno\xc5\xbei\xc4\x8dnosti sovra\xc5\xbenih bitij, kasneje pa so morali razvijalci to omejiti zaradi ra\xc4\x8dunske zahtevnosti sodobne grafi\xc4\x8dne podobe. Novej\xc5\xa1i deli zato uporabljajo grozljiv u\xc4\x8dinek manj\xc5\xa1ih tema\xc4\x8dnih prostorov in nenadnih napadov nekoliko manj \xc5\xa1tevil\xc4\x8dnih sovra\xc5\xbenikov; serija se je posledi\xc4\x8dno pribli\xc5\xbeala \xc5\xbeanru pre\xc5\xbeivetvene grozljivke._NEWLINE_V seriji so poleg izvirnika in vrste nadaljevanj iz\xc5\xa1le tudi \xc5\xa1tevilne raz\xc5\xa1iritve in predelave. Sprva je bil razvijalec id Software samostojen, leta 2009 pa ga je prevzelo podjetje ZeniMax Media in pridobilo vse materialne pravice za serijo. Njegova podru\xc5\xbenica Bethesda Softworks zdaj deluje kot izdajatelj vseh naslovov v seriji. Po igrah so nastali tudi istoimenski film, serija romanov in ve\xc4\x8d dru\xc5\xbeabnih iger na deski._NEWLINE_Za prvenec so ustvarjalci izdali zastonjsko preizkusno razli\xc4\x8dico (shareware) s prvo \xc4\x8detrtino vsebine, ki si jo je po eni od ocen nalo\xc5\xbeilo 15\xe2\x80\x9320 milijonov uporabnikov, prodanih pa je bilo pribli\xc5\xbeno 1,5 milijona izvodov polne igre. Doom II je bil komercialno \xc5\xa1e uspe\xc5\xa1nej\xc5\xa1i. Najnovej\xc5\xa1i del glavne serije, naslovljen preprosto Doom, je iz\xc5\xa1el leta 2016 in prav tako postal prodajna uspe\xc5\xa1nica, z ve\xc4\x8d kot dvema milijonoma prodanih izvodov samo prek servisa Steam.'